section_heading: Životopis
paragraph_text: Sestra Berchmana bila je protiv toga da se redovnice povuku iz Pala ujesen 1941. g. Tvrdila je da nisu nikada nikome nikakvo zlo učinile, a da su svima, pa i pravoslavnim Srbima, učinile puno dobra. Četnici su 11. prosinca 1941. provalili u samostan Marijin dom u Palama, opljačkali ga i odveli u zarobljeništvo sve redovnice (s. Julu Ivanišević, s. Berchmanu Leidenix, s. Krizinu Bojanc, s. Antoniju Fabjan i s. Bernadetu Banja), i još neke druge zarobljenike. Vodili su ih po snijegu, uz preslušavanja i ispitivanja. S. Berchmana je jedva, uz pomoć sestara, nekako došla do Carevih Voda. Sutradan su je četnici odveli na saonicama do Sjetline. Onda je došao 23. prosinca 1941. g., kad su s. M. Berchmanu odveli do Pračanskog mosta i tamo je ubili.